Simon Emil Ammitzbøll (LA), 2011-12-01:
Jamen det er meget enkelt.
I Liberal Alliance er vi også positive over for dette tredje og sidste beslutningsforslag, som Enhedslisten har fremsat.
Man kan sige, at det her i hvert fald burde være mere ligetil end de to første, for her behøver vi ikke have lange og langhårede diskussioner om, hvorvidt der er tale om arbejdsmarkedspension, efterlønslignende forhold, eller at folketingsmedlemmer er noget helt særligt.
Heraf fremgår det, at folketingsmedlemmers situation er noget helt særligt – det kan man jo se – og særlig god.
Vi er jo glade for, at vi har fået dagpengeperioden sat ned, så den svarer til eftervederlagsperioden for folketingsmedlemmer.
Vi synes, det er sådan et meget rimeligt niveau, at man kan blive kompenseret de her par år.
Og vi har også en vis forståelse for, at når man er i den situation, man er i her, hvor der kan komme valg osv., er det fint nok, at der kan være et eftervederlag, der kan sørge for, at man kan blive indsluset på det almindelige arbejdsmarked igen.
Men vi synes, det er ganske urimeligt, at man kan modtage penge to gange, altså at man både tjener pengene selv og så får pengene i eftervederlag for at have siddet i Folketinget oveni.
Vi synes, det er ganske fint at sige, man trækker pengene fra, hvis man får en indtægt, så det offentlige sparer de penge, og så man ikke får en ekstraordinært høj indtægt, bare fordi man tidligere har siddet i Folketinget.
Eftervederlag er jo ikke tænkt – i hvert fald ikke fra vores side – på en måde, hvor det skulle handle om, at man skulle tjene mere i de år, der kom efter Folketinget på grund af en særlig form for understøttelse for skatteborgernes penge.
Det virker jo mærkeligt.
Det er jo lavet, fordi man mener, at der er visse folketingsmedlemmer, som er i en særlig udsat arbejdsmæssig situation.
Det kan man jo more sig meget over, eller man kan gå ind i lange diskussioner om det, og i visse tilfælde vil det sikkert være rigtigt – og det er fint nok – at man så har en sådan udslusningsordning i forhold til at komme tilbage til det pulserende arbejdsmarked.
Vi synes, det her burde være ligetil.
Jeg kan jo godt høre på den debat, der har været – når jeg er det nummer i ordførerrækken, jeg er – at det ikke er så ligetil.
Det ser i hvert fald ikke ud til, at det ligger lige for, at der vil være 90 mandater, der kommer til at stemme for det her beslutningsforslag.
Så på den måde kunne man jo tro, at man er mere positiv her, end man er i forhold til to første forslag.
Jeg har ikke så meget andet at sige, end at Liberal Alliance støtter forslaget, og at vi håber, at der vil ske noget på det her punkt.
For jeg tror, at man er nødt til at forstå, at det er ufattelig svært at forklare og forsvare for os, og at det er ufattelig svært at forstå for den danske befolkning, at vi her – lige meget hvad man i øvrigt måtte mene om pensionsforhold, som vi har diskuteret – laver en ordning, hvor der endda sidder bunker af medlemmer i det her Folketing, som bare sidder og venter på – nej, det gør de måske ikke – at de kan komme ud i det job, de havde tidligere, fra dag et og så oven i få eftervederlag.
Vi ville bede dem om at stramme sig noget mere an, hvis det stod til Liberal Alliance, og det synes vi sådan set også godt at vi selv kunne gøre herinde på det her punkt.
Det her er et sted, hvor det er nemt at nedprioritere, og det rammer i virkeligheden ikke nogen ud over nogle, der får for meget.